
(Proceduren afhænger af, hvilket retsgrundlag der er valgt i udkastet til retsakt)


	Ændringsforslag til et udkast til retsakt

	I Parlamentets ændringsforslag er ændringer i udkastet til retsakt markeret med fede typer og kursiv. Kursivering uden fede typer er en oplysning til de tekniske tjenestegrene, som vedrører elementer i udkastet til retsakt, der foreslås rettet ved affattelsen af den endelige tekst (f.eks. materielle fejl eller manglende tekst i en sprogversion). De foreslåede rettelser skal godkendes af de berørte tekniske tjenestegrene.

Informationsblokken til ethvert ændringsforslag, der angår en eksisterende retsakt, som udkastet til retsakt har til formål at ændre, indeholder en tredje og en fjerde linje, hvori det er anført, hvilken eksisterende retsakt og hvilken bestemmelse heri der er berørt. Passager fra en bestemmelse i en eksisterende retsakt, som ikke er medtaget i udkastet til retsakt, men som Parlamentet ønsker at ændre, er markeret med fede typer. Hvis Parlamentet ønsker, at tekst i sådanne passager skal udgå, er dette markeret med [...].

FORSLAG TIL EUROPA-PARLAMENTETS LOVGIVNINGSMÆSSIGE BESLUTNING

om forslag til Europa-Parlamentets og Rådets direktiv om ændring af Rådets direktiv 92/65/EØF for så vidt angår de dyresundhedsmæssige betingelser for samhandel inden for Unionen med og indførsel til Unionen af hunde, katte og fritter

(COM(2012)0090 – C7‑0061/2012 – 2012/0040(COD))

(Almindelig lovgivningsprocedure: førstebehandling)

Europa-Parlamentet,

–
der henviser til Kommissionens forslag til Europa-Parlamentet og Rådet (COM(2012)0090),

–
der henviser til artikel 294, stk. 2, og artikel 43, stk. 2, i traktaten om Den Europæiske Unions funktionsmåde, på grundlag af hvilke Kommissionen har forelagt forslaget for Parlamentet (C7-0061/2012),

–
der henviser til artikel 294, stk. 3, i traktaten om Den Europæiske Unions funktionsmåde,

–
der henviser til udtalelse fra Det Europæiske Økonomiske og Sociale Udvalg af 23. maj 2012
,

–
der henviser til forretningsordenens artikel 55,

–
der henviser til betænkning fra Udvalget om Miljø, Folkesundhed og Fødevaresikkerhed (A7 0366/2012),

1.
vedtager sin holdning ved førstebehandling, hvormed Kommissionens forslag overtages;

2.
anmoder om fornyet forelæggelse, hvis Kommissionen agter at ændre sit forslag i væsentlig grad eller erstatte det med en anden tekst;

3.
pålægger sin formand at sende Parlamentets holdning til Rådet og Kommissionen samt til de nationale parlamenter.

BEGRUNDELSE

Ordføreren skelner mellem tre kategorier af foreslåede ændringer, hvoraf de fleste er af teknisk karakter.

For det første skal henvisningerne til forordning (EF) nr. 998/2003, der skal ophæves, erstattes af den nye forordning, der er til behandling parallelt med dette forslag.

For det andet foreslås det i sammenligning med den nuværende tekst i artikel 10, at der medtages en henvisning til forordning (EF) nr. 1/2005 om beskyttelse af dyr under transport og dermed forbundne aktiviteter og om ændring af direktiv 64/432/EØF og 93/119/EF og forordning (EF) nr. 1255/97
, som også finder anvendelse på hunde, katte og fritter.  

Den tredje og indholdsmæssigt eneste relevante foreslåede ændring vedrører tidsrummet, inden for hvilket dyrene skal underkastes en klinisk undersøgelse før transport, der foretages af en dyrlæge, der har fået bemyndigelse hertil af en kompetent myndighed, med henblik på at bekræfte, at dyrene er egnede til den planlagte transport. Det foreslås at tilpasse det nuværende tidsrum på 24 timer til anbefalingen fra Verdensorganisationen for Dyresundhed på 48 timer.

Ordføreren erklærer sig af praktiske årsager og på grund af de meldinger, han har fået fra sektoren, indforstået med de foreslåede ændringer.

